Wu-Tang Clan

Wu-Tang Clan on yhdysvaltalainen hip hop -yhtye New Yorkin Staten Islandilta. Yhtyeen nimi tulee elokuvasta Shaolin and Wu Tang.

Wu-Tang Clanin musiikki on muuttunut huomattavasti ajan myötä, mutta ominaisuudet, jotka määrittelivät yhtyettä alkuaikoina pätevät siihen yhä: RZA:n uraauurtava sample-painotteinen tuotanto, sanoitukset, jotka sisältävät runsaasti slangisanoja ja 5 Percenter -terminologiaa, kappaleiden ghetto-teemat sekä viittaukset Kungfu- ja Hongkong -toimintaelokuviin.

Yhtye nousi suosioon Enter the Wu-Tang (36 Chambers) (1993) albumin monien singlejulkaisujen myötä, jotka nostivat ajan kanssa albumin kassamagneetiksi. Seuraava albumi Wu-Tang Forever (1997) nousi suoraan Yhdysvaltojen albumilistan ykköseksi, jolloin yhtye oli suosituimmillaan. The W -albumi piti yhtyettä vielä pinnalla, mutta Iron Flag (2001) otettiin jo huonosti vastaan. Tämän jälkeen yhtye piti pitkää hiljaiseloa kunnes nousi konserttilavoille hetkeksi 2004 poistuakseen taas. 2007 yhtye julkaisi kauan odotetun studioalbumin 8 Diagrams.

Wu-Tang Clanin kokoonpano on pysynyt vuosikaudet lähes samana - RZA, GZA, Inspectah Deck, Method Man, Ghostface Killah, Raekwon, U-God, Masta Killa ja Ol' Dirty Bastard. Ainut poikkeus kokoonpanossa tapahtui kun Ol' Dirty Bastard kuoli 2004 huumeiden yliannostuksen aiheuttamaan sydämen vajaatoimintaan. Kokoonpanoon on kuulunut myös hieman epävirallisesti räppäri Cappadonna, joka on muun muassa vieraillut kappaleissa "Ice Cream", "Triumph" sekä "For Heaven's Sake".

Yhtyeen jäsenistä erityisesti Method Man on suuri sarjakuvien ystävä. Hänen sekä Ghostface Killahin aliakset Tony Stark ja Johnny Blaze ovat Marvel Comicsin supersankareiden alter egoja. Tony Stark on todellisuudessa Rautamies ja Johnny Blaze Aaveajaja.  Yhdysvaltain keskusrikospoliisi FBI:n raportin mukaan Wu-Tang Clan oli käytännössä rikollisjärjestö, jossa rikollisia palkittiin levytyssopimuksilla.

Perustaminen

Kolmesta serkuksesta koostuneen "All In Together Now" -yhtyeen hajottua, sen "The Genius (GZA)" ja "Prince Rakeem (RZA)" yrittivät aloittaa soolouriaan Cold Chillin' Records ja Tommy Boy Records -levy-yhtiöillä. The Genius julkaisi Words from the Genius -albuminsa ja Prince Rakeem Ooh, We Love You Rakeem -ep:nsä vuonna 1991, mutta levyt floppasivat, eivätkä soolourat lähteneet käyntiin. Prince Rakeemin turhautuminen musiikkiteollisuuteen johti hänen tulevaisuuden visionsa syntyyn: hän perustaisi serkkujensa ja tuttujensa kanssa ryhmän, joka valtaisi hiphop-maailman.

Vuoden 1992 loppupuolella yhtye olikin jo perustettu. Nimeksi valittiin Wu-Tang Clan, jolle löytyi innoitus elokuvasta, jonka Prince Rakeem katsoi toisen serkkunsa "The Professorin" kanssa.  Elokuva oli nimeltään Shaolin and Wu-Tang (Shao Lin yu Wu Dang) — Wu-Tang oli tyyli, jota Kung-Fu taistelijat siinä harjoittivat. Taistelutyyli taas oli nimetty Kiinassa Hubein maakunnassa sijaitsevan taolaisten pyhän vuoren Wudangin mukaan. Elokuvan dialogeja samplattiin runsaasti yhtyeen ensijulkaisulla. Enter The Wu-Tangin 36 Chambers viittaa myös tuohon elokuvaan ja shaolin munkkien kung-fu kulttuuriin.

Kun Prince Rakeem ja The Genius skrätsäsivät nimiään, he löysivät uudet mielekkäämmät nimimerkkinsä, RZA:n ja GZA:n. The Professor nimettiin Ol' Dirty Bastardiksi, erään kungfuelokuvan mukaan.

KRS-Onen ja Big Daddy Kanen innoittamina, yhtyeen jäsenet ovat sittemmin kääntäneet yhtyeen Wu-Tang-nimestä myös lukuisia bakronyymejä kuten: We Usually Take All Niggas' Garments, Witty Unpredictable Talents And Natural Game, Wisdom Universe Truth Allah Nation and God, joista viimeinen on viittaus 5 Percent Nation of Gods and Earths -uskonlahkon (johon kaikki yhtyeen jäsenet kuuluvat) opetuksiin.

Wu-Tang Clan koostui yhdeksästä jäsenestä Ol' Dirty Bastardin kuolemaan vuonna 2004 asti.

Jäsenet

RZA a.k.a. Bobby Digital (Robert Diggs, 1969)
Yhtyeen ajoittain diktatuurinen johtaja ja päätuottaja.
Tuotti koko 36 Chambersin ja suurimman osan sitä seuranneiden Wu-Tang-albumien kappaleista, muun muassa yhtyeen jäsenten ensimmäiset soolojulkaisut: 
Ol' Dirty Bastard: Return to the 36 Chambers: The Dirty Version
Method Man: Tical
Raekwon: Only Built 4 Cuban Linx...
GZA: Liquid Swords 
Ghostface Killah: Ironman
On työskennellyt viime aikoina elokuvien parissa: ja on tehnyt musiikka muun muassa Jim Jarmuschin Ghost dog – samuraiden tapaan -elokuvaan ja Quentin Tarantinon Kill Bill -elokuviin.
On julkaissut viisi soololevyä, joista kolme "Bobby Digital" -nimen alla.

GZA a.k.a. The Genius (Gary Grice, 1966)
Wu-Tang Clanin vanhin ja kokenein jäsen; aloitti räppäämisen jo vuonna 1976 tai 1977. 
Julkaisi "The Genius"-nimellä soololevyn Words From The Genius vuonna 1991, ennen Wu-Tangin perustamista.
Hänen Wu-Tangin perustamisen jälkeistä soololevyään Liquid Swords pidetään usein yhtenä parhaista Wu-Tang-julkaisuista.
On julkaissut neljä soololevyä sitten Wu-Tangin perustamisen: Liquid Swords (1995) Beneath The Surface (1999), Legend of the Liquid Sword (2002), Pro Tools (2008) sekä yhteistyölevyn GrandMasters (2005) Cypress Hillin DJ Muggsin kanssa.

Ol' Dirty Bastard (ODB) a.k.a. Dirt McGirt (Russell Jones, 1968 — 2004)
ODB lienee yhtyeen ainutlaatuisin jäsen; hän kehitti täysin oman tyylinsä, mistä sanotaankin juontuvan hänen nimensä: "hän on bastard (äpärä), koska hänen tyylillään ei ole isää".
ODB:n villi käytös sai usein median — ja poliisin — huomion osakseen.
Method Manin lisäksi hän vieraili useimmiten yhtyeen jäsenistä Wu-Tangin ulkopuolisten artistien levyillä.
Julkaisi kolme soololevyä ennen kuolemaansa ja A Son Unique -niminen levy julkaistiin postuumisti marraskuussa 2006.

Method Man a.k.a. Johnny Blaze (Clifford Smith, 1971)
Julkaisi ensimmäisenä Wu-Tang Clanissa sooloalbumin.
Method Man on menestynyt soolourallaan kaupallisesti parhaiten.
Voitti Grammyn yhdessä Mary J. Bligen kanssa, kappaleella "I'll Be There For You / You're All I Need".
On tehnyt myös paljon näyttelijäntyötä elokuvissa (kuten How High) ja televisiosarjoissa kuten The Wire - Langalla ja Method & Red, jonka pääosassa oli yhdessä Redmanin kanssa.
Neljä soololevyä: Tical (1994), Tical 2000: Judgement Day (1998), Tical 0: The Prequel (2004) ja 4:21... The Day After (2006), sekä 3 yhteistyölevyä, Blackout! (1999), Redmanin kanssa. Blackout! 2 (2009) , Back to Back: Raw & Uncut (2008) Streetlifen kanssa

Raekwon a.k.a. The Chef (Corey Woods, 1970)
Lisänimi The Chef tulee hänen "lyyrisestä maustaan" ja "taidosta 'keittää' kokaiinia crackiksi".
Käyttänee yhtyeestä eniten slangia.
Hänen soololevyllään Only Built 4 Cuban Linxillä oli suuri vaikutus ns. "mafia rapin" syntyyn.
Julkaissut neljä soololevyä. Vuoden 1995 Cuban Linxin lisäksi: Immobilarity (1999), The Lex Diamond Story (2003) ja Only Built 4 Cuban Linx... Pt. II (2009)

Ghostface Killah a.k.a. Tony Starks (Dennis Coles, 1970)
Ei aluksi esiintynyt julkisuudessa ilman naamiota, mutta paljasti sittemmin naamansa, ja onkin nykyisin tunnettu räväkästä pukeutumisestaan.
Jätti "Killah:n" pois nimestään vuoden 2004 The Pretty Toney Album -julkaisulla, mutta otti sen taas takaisin vuoden 2006 Fishscalella.
On julkaissut yhteensä seitsemän soololevyä sekä yhteistyölevyn Trife Da Godin kanssa. 

Inspectah Deck a.k.a. Rebel INS (Jason Hunter, 1970)
Vierailee usein muiden soolojulkaisuilla.
On julkaissut neljä soololevyä: Uncontrolled Substance (1999) The Movement (2003) The Resident Patient (2006) Ja The Resident Patient 2 (2008)

Masta Killa (Elgin Turner, 1969)
Liittyi Wu-Tangiin viimeisenä ja oli yhtyeen ainoa jäsen, jolla ei ollut ennestään kokemusta räppäämisestä.
Otti nimensä vuoden 1978 kungfu-elokuvasta Shaolin Master Killer.
On mukana vain yhdellä 36 Chambersin biiseistä, Da Mystery Of Chessboxinlla.
Julkaisi viimeisenä Wu-Tangin jäsenistä soololevyn: No Said Date (2004), joka on otettu varsin hyvin vastaan. Levyllä olivat mukana kaikki Wu-Tangin jäsenet.
No Said Daten lisäksi hänen toinen soolojulkaisunsa on vuoden 2006 Made In Brooklyn.
Esiintyy usein muiden soolojulkaisuilla.U-God a.k.a. Golden Arms ja U-godzilla (Lamont Hawkins, 1970)'Lienee yhtyeen vähitein tunnettuja jäseniä.
Ei ollut juurikaan mukana 36 Chambersilla, koska oli sen teon aikana vankilassa huumeiden hallussapidosta.
Julkaissut kolme soololevyä, Golden Arms Redemption (1999) , Mr. Xcitement (2005) ja Dopium (2009) joista U-God oli levy Mr.xcitementin aikana riidoissa RZA:n kanssa, joten levyyn ei osallistunut muita Wu-Tangin  jäseniä. Riita johtui siitä, että U-God syytti RZA:ta soolouransa epäonnistumisesta.

 Jäsenten nimet 
Useat yhtyeen jäsenet ottivat nimensä 1970-luvun klassikkokungfuelokuvista. Masta Killa otti nimensä Chia-Liang Liun vuoden 1978 elokuvasta Master Killer, joka tunnetaan myös nimillä Shaolin Master Killer ja 36th Chamber of Shaolin. Method Manin nimi on Jimmy Shaw'n vuoden 1979 elokuvasta The Fearless Young Boxer, joka tunnetaan myös nimellä Method Man. Ol’ Dirty Bastard otti nimensä Meng-Hwa Hon vuoden 1980 elokuvasta An Old Kung Fu Master, joka tunnetaan myös nimillä Mad Man Kung Fu ja Ol’ Dirty & The Bastard. Ghostface Killah otti nimensä hahmolta Ghost Face Killer, joka on konna Joseph Kuon vuoden 1979 elokuvassa Ninja Checkmate, joka tunnetaan myös nimellä The Mystery of Chessboxing.

Wu-Fam ja Wu-Elements

Wu-Tang Clan on synnyttänyt kymmenittäin vaihtelevan tiiviisti toisiinsa liittyneitä rap-artisteja, joita kutsutaan Wu-Famiksi tai Wu-perheeksi. Wu-perheeseen kuuluu muiden muassa Cappadonna, Killah Priest ja hänen yhtyeensä Sunz Of Man sekä Killarmy, johon RZA:n nuorempi veli kuuluu. Wu-perheen artistit ovat vierailleet Wu-Tang Clanin ja sen jäsenten levyillä.

Tuottajatiimiä Allah Mathematics, True Master, Bronze Nazareth ja 4th Disciple kutsutaan Wu-Elementsiksi. He tuottavat kappaleita lähes yksinomaan Wu-Tangiin liittyville levyille.

Enter The Wu-Tang (36 Chambers)

Vuoden 1993 itsenäisesti julkaistu single Protect Ya Neck toi Wu-Tang Clanin hiphop-fanien ja -levy-yhtiöiden tietoisuuteen. Julkaisun myötä Wu-Tangille syntyi laaja underground-seuranta. Oikean levy-yhtiön löytämisessä oli silti vaikeuksia, sillä yhtyeen jäsenet halusivat pitää mahdollisuuden soololevyjen julkaisemisesta myös muilla levy-yhtiöillä. Wu-Tang Clan sai viimein tehtyä sopimuksen Loud Recordsin kanssa, ja yhtyeen debyyttialbumi Enter the Wu-Tang (36 Chambers) julkaistiin vuoden 1993 loppupuolella.

Sekä kriitikot, että hiphop-musiikin kuluttajat ottivat levyn innolla vastaan, mutta kesti silti hetken, että "Wu-Tang-ilmiö" lähti kunnolla vauhtiin. Albumin surrealistiset, aggressiiviset sanoitukset yhdistettyinä RZA:n omintakeisiin, minimalistiseen biitteihin ja vahvaan kungfuelokuvien samplaamiseen vaikuttivat suuresti seuraavan vuosikymmenen hiphop-musiikkiin, ja jopa yhtyeet kuten Boards of Canada ovat sanoneet RZA:n tuottamistekniikoiden innoittaneen heitä. Enter the Wu-Tang tuntuu myös olevan pysyvä osa erinäisiä "90-luvun parhaat albumit" -listoja, joita eri musiikkilehdet ja muut ovat myöhemmin 2000-luvun puolella koonneet.

Soolojulkaisujen ensimmäinen aalto

Wu-Tang Clanin ensijulkaisun menestyksen myötä monet yhtyeen jäsenistä saivat neuvoteltua sopimukset soololevyjään varten, ja siirtyivät RZA:n johdolla käynnistelemään soolouriaan ja puuhailemaan ensijulkaisujaan.

Elokuussa 1994 RZA:n yhdessä Too Poeticin sekä Stetsasonicin jäsenten Prince Paulin (joka myös tuotti musiikkia De La Soulille) ja Frukwanin kanssa perustama Gravediggaz -'superyhtye' julkaisi ensialbuminsa 6 Feet Deepin, joka edusti niin sanottua horrorcore-räppiä, sanoitusten ottaessa runsaasti vaikutteita kauhuelokuvista.

Marraskuussa 1994 Method Man julkaisi täysin RZA:n tuottaman Tical-soololevynsä. RZA tuotti kyseiselle levylle vielä minimalistisempia biittejä, kuin Wu-Tangin debyytille. Suurin osa Ticalin taustoista jouduttiin levyntekovaiheessa tekemään uudestaan, sillä 36 Chambers -studiolla oli vesivahinko, jossa tuhoutui 15 biittiä jokaista Wu-Tangin jäsentä kohden. 

Vuoden 1995 alkupuolella Ol' Dirty Bastard julkaisi Return to the 36 Chambers: The Dirty Version -levynsä, joka oli nimensä mukaisesti kuin vielä 'likaisempi' versio alkuperäisestä 36 Chambersista.

Vuoden 1995 loppupuolella julkaistiin kaksi Wu-Tangin uran ehkä merkittävintä ja parhaiten vastaanotettua levyä, joista ensimmäinen oli Raekwonin Only Built 4 Cuban Linx..., jolla RZA kehitti tuottamistyyliään rikkaammaksi, samplaten soulin klassikkokappaleita sekä jousisoittimia. Nasin vierailu levyn Verban Intercourse -kappaleella merkitsi ensimmäistä Wu-Tang Clanin ulkopuolisen artistin vierailua Wu-Tang-julkaisulla. Toinen levyistä oli GZA:n Liquid Swords, joka kosketteli hieman samoja teemoja kuin Raekwonin levy. Levyllä GZA:n ankeat sanoitukset ja RZA:n synkät biitit — joiden teossa hän käytti enemmän kosketinsoittimia kuin aiemmin — myötäilivät toisiaan saumattomasti, tehden siitä kokonaisuutena yhä Raekwoninkin levyä synkemmän.

Vuonna 1996 Ghostface Killah julkaisi oman sooloalbuminsa, Ironmanin, jonka RZA:n tuottamat kappaleet ovat kuin Cuban Linxin ja Liquid Swordsin risteymää. RZA:n edelleen kehittäessä itseään tuottajana, Ghostface Killah teki samoin räppäämisensä suhteen. Ghostface Killah oli ollut vahvasti mukana Raekwonin Cuban Linxillä, joten vastaavasti Raekwon osallistui moneen Ironmanin kappaleista. Ghostfacen ja Raekwonin ensijulkaisuja voisikin melkein kutsua heidän yhteisjulkaisuikseen. Myös Ironman on usein mukana "parhaat Wu-albumit" -listoissa.

Sen lisäksi että RZA tuotti kaikki vuosien 1994-1996 soolojulkaisut, niillä vieraili myös paljon muita Wu-Tang Clanin jäseniä räppäämässä, joten vaikka niitä pidetäänkin soololevyinä, ne toimivat silti myös tärkeänä osana yhtyeen itsensä kehityskulkua.

Wu-Tang Forever

Wu-Tang Clan seurasi Enter the Wu-Tang (36 Chambers) -levyä vuoden 1997 pitkään odotetulla tupla-albumillaan Wu-Tang forever. Albumin toisen CD:n viisiminuuttinen kappale Triumph on yhtyeen ainoa kappale, jolla kaikki jäsenet ovat mukana — Ol' Dirty Bastard tosin ei räppää, vaan on vain vastuussa kappaleen introsta. Jäsenten lisäksi kappaleella vierailee Wu-perheeseen kuuluva Cappadonna. RZA käytti albumin tuotannossa hyväkseen mitä oli oppinut tehdessään ensimmäisiä Wu-Tang-soolojulkaisuja. Hänen lisäkseen levyn kappaleiden tuotantoon osallistui Wu-Elementsit True Master ja 4th Disciple.
Levyllä yhtye kehittyi sanoituksiensa suhteen edelleen, heidän kirjoittaessa joitakin säkeitä tajunnanvirrallisesti, 5 Percent Nation -uskonlahkonsa oppeja seuraten.

Soolojulkaisut: 2. aalto

Wu-Tang Forever -tupla-albumin julkaisun myötä RZA lakkasi valvomasta jokaista Wu-Tang-soolojulkaisua niin tarkasti kuin ensimmäisiä levyjä tehtäessä. Liikkeen oli tarkoitus lisätä yhtyeen "valtaa" hiphop-maailmassa ja mahdollistaa taloudellisten tilaisuuksien hyväksikäytön. 

Seuraava soolojulkaisujen aalto menestyi kaupallisesti, mutta sekä kriitikot että fanit ottivat ne melko apaattisesti vastaan. Vuosien 1998 ja 2000 välillä Clanin jäsenet julkaisivat lukuisia levyjä:
RZA (Bobby Digitalina): Bobby Digital In Stereo (1998) 
Method Man: Tical 2000: The Judgement Day (1998)
Method Man: Blackout! (1999) (Yhdessä serkkunsa Redmanin kanssa)
GZA: Beneath The Surface (1999)
Ol' Dirty Bastard: Nigga Please (1999)
U-God: Golden Arms Redemption (1999)
Raekwon: Immobilarity (1999)
Inspectah Deck: Uncontrolled Substance (1999)
Ghostface Killah: Supreme Clientele (2000)

Levyistä seitsemän julkaistiin seitsemän kuukauden sisällä, vuoden 1999 kesäkuun ja vuoden 2000 tammikuun välillä. Eräs Melody Maker -lehden kriitikko kommentoi Supreme Clienteleä arvostellessaan: "Uusi kuukausi, uusi Wu-Tang-sivuprojekti", mistä kuvastui erityisesti kriitikkojen, mutta myös joidenkin fanien, kyllästyminen jatkuvalla syötöllä tuleviin, hyvin keskinkertaisina pidettyihin julkaisuihin. Osa faneista otti julkaisut positiivisemmin vastaan, mutta silti laajasti ollaan sitä mieltä, että ne eivät yllä Foreveriä edeltäneiden soolojulkaisujen tasolle. Tästä on poikkeuksena Ghostface Killahin Supreme Clientele, jota jotkut kriitikotkin kuvasivat arvosteluissaan "Wu-Tang Clanin pelastajaksi". Vaikka yhtye myi enemmän levyjä kuin koskaan aikaisemmin, se näytti menettäneen kykynsä villitä musiikkimaailmaa niin kuin 90-luvun puolivälissä. Uusia soololevyjä tuottivat vähemmän tunnetut Wu-perheen tuottajat, tai kokonaan ulkopuoliset tuottajat kuten Trackmasters ja Neptunes, ja vanhaa RZA:ta kaivattiin takaisin.

Vuonna 1999 RZA laajensi sfäärejään ja sävelsi musiikin Wu-Tang-fani Jim Jarmuschin elokuvaan Ghost Dog: The Way Of The Samurai.

Wu-Tang käynnisti myös oman vaatebrändinsä Wu-Wearin, sekä julkaisi videopelin Wu-Tang: Shaolin Style, jossa Clanin jäsenet ovat pelattavia hahmoja.

The W ja Iron Flag

Vuonna 2000 yhtye kokoontui levyttämään kolmatta, The W -albumiaan. Ol' Dirty Bastard pääsi mukaan albumin Conditioner -kappaleelle, vaikka olikin levyn teon ajan vankilassa: ODB:n riimit nauhoitettiin vankilavierailulla. Biisissä vierailee Snoop Dogg. Kriitikot ottivat The W:n vastaan varsin hyvin, erityisesti RZA:n tuottamia kappaleita arvostettiin, ja levyltä löytyi myös hittisingle Gravel Pit.

Wu-Tang Clanin neljäs julkaisu on vuoden 2001 Iron Flag, joka otettiin vastaan sekaisin tuntein. Se onnistui kuitenkin myymään kultaa. Tällä kertaa ODB oli lain kanssa vielä pahemmissa vaikeuksissa kuin vuotta aikaisemmin, joten häntä ei levyllä kuulla lainkaan. Myöskään Cappadonnaa, joka oli ennen Iron Flagia vakituinen vierailija Wu-Tang Clanin ja sen jäsenten levyillä, ei kuulla levyllä muuta kuin taustavokaaleissa piilotetulla The Glock -kappaleella.

Soolojulkaisut: 3. aalto

RZA oli julkaissut toisen Bobby Digital -albuminsa, Digital Bulletin joitakin kuukausia ennen Iron Flagia. Mutta vasta GZA:n Legend Of The Liquid Swords, vuoden 2002 lopulla oli alkusoittoa uudelle soolojulkaisujen aallolle, joka sisälsi GZA:n levyn lisäksi levyt:
Raekwon: The Lex Diamond Story (2003)
Inspectah Deck: The Movement (2003)
RZA: The World According To RZA (2003)
RZA: Birth Of A Prince (2003)
Ghostface Killah: The Pretty Toney Album (2004)
Method Man: Tical 0: The Prequel (2004)
Ja Masta Killan kauan odotettu ensisoolo: No Said Date (2004).

Nämä olivat kenties soololevyistä vähiten menestyviä, lähinnä vain Pretty Toneyn ja No Said Daten saadessa erityistä huomiota osakseen. Sekä kriitikot että vannoutuneet Wu-fanit ottivat Masta Killan klassisesta Wu-saundista muistuttavan ensilevyn hyvin vastaan, mutta indie-julkaisuna se ei onnistunut erityisen hyvin kaupallisesti. Method Manin Tical 0, kuten Methin levyt yleensäkin, myi hyvin vaikka fanit, kriitikot, ja jopa itse Method Man haukkuivat albumin — Meth sanoen levyn kehnouden syyksi Def Jam Recordingsilla tapahtuneen johdon vaihdon.

Ol' Dirty Bastardin kuolema

Ol' Dirty Bastard kuoli 13. marraskuuta 2004, vain kahta päivää ennen 36-vuotissyntymäpäiväänsä muiden yhtyeen jäsenten suureksi järkytykseksi.

ODB:n elämä ja ura Wu-Tang Clanissa oli räväkkä ja rikoksentäytteinen:
Vuoden 1998 Grammyjen jakotilaisuudessa hän protestoi Clanin "Paras Rap-albumi" -palkinnon häviämistä keskeyttämällä Shawn Colvinin kiitospuheen.
ODB pidätettiin useita kertoja, useista eri syistä, joita olivat muun muassa pahoinpitely, myymälävarkaus, kokaiinin hallussapito ja luotiliivien käyttö hänen ollessa tuomittuna rikoksesta. Hän oli myös usein ongelmissa kun oli jättänyt saapumatta oikeudenkäynteihinsä.
Vuoden 2000 loppupuolella ODB yllättäen, vieroitushoitotuomionsa lopulla, karkasi ja vietti kuukauden poliisia pakoillen. Hän ilmaantui The W:n julkaisemistilaisuuteen New York Cityssä, ja onnistui pakenemaan klubilta, jonka edessä oli poliiseja (jotka eivät ilmeisesti tienneet hänen paikallaolostaan). Hänet otettiin lopulta kiinni McDonald'sin pysäköintialueelta Philadelphiassa, missä hän jakoi nimikirjoituksia, ja hänet lähetettiin New Yorkiin oikeudenkäyntiä varten. Huhtikuussa 2001 hänet tuomittiin 2–4:n vuoden vankeuteen. Toukokuussa 2003, vankilasta päästyään hän teki levytyssopimuksen Roc-A-Fella Recordsin kanssa. 

Wu-Tang viime aikoina / Soolojulkaisujen 4. aalto

Wu-Tang Clanin yksi vähiten esillä olevista jäsenistä, U-God, jätti yhtyeen vuonna 2004, sanoen syyksi kohtelua, jonka sai osakseen RZA:lta: sanoen RZA:n muun muassa hidastaneen soolouraansa. U-God julkaisi DVD:n U-God: Rise Of A Fallen Soldier, jolla hän kertoo ongelmistaan Wu-Tangin kanssa. U-God aloitti nuorten suojattiensa kera yhtyeen The Hillside Scramblers, joiden kanssa hän julkaisi maaliskuussa 2004 levyn U-Godzilla Presents: The Hillside Scramblers. RZA:n ja U-Godin riita kulminoitui liveradiossa puhelimen välityksellä käytyyn keskusteluun.

Sittemmin he sopivat riitansa, sillä vuonna 2004 Wu-Tang Clan palasi odottamattomasti livelavoille, U-Godin kera. Clanista puuttui tosin ODB ja Method Man (joka oli Method & Red -TV-sarjansa kuvauksissa). Yhtye kiersi pikaisesti Eurooppaa, jonka jälkeen esiintyi ensimmäistä kertaa vuosiin — ja viimeistä kertaa ikinä — koko ryhmän voimin Rock The Bells -festivaalien pääesiintyjänä. Konsertti julkaistiin hieman myöhemmin DVD:llä.

Yhtyeen itseensä keräämä uusi huomio ruokki huhuja uuden "piakkoin tapahtuvan" Wu-Tang Clan -albumin julkaisusta, joita yhtye itsekin ruokki. Uusi levy julkaistiinkin, mutta vasta muutamaa vuotta myöhemmin vuonna 2007.

U-Godin ja Wu-Tang Clanin välille syntyi riita uudestaan, kun U-God spekuloi eräässä haastattelussaan yhtyeen muiden jäsenten syrjivän häntä vaaleamman ihonvärinsä takia, sekä esitteli näkemyksiään joiden mukaan muut jäsenet rakensivat RZA:n uran, eikä suinkaan toisin päin. Hän myös 'dissasi' RZA:n Bobby Digital -levyjä ja sanoi RZA:n levittäneen propagandaa itsestään, että hän olisi yhtyeen "heikoin lenkki".

Tuleva Wu-Tang -kiertue, jonka mainostetaan sisältävän kaikki yhtyeen jäljellä olevat jäsenet, sisältää U-Godin. Lisäksi U-God oli Ghostface Killahin uuden Fishscale -levyn kappaleella 9 Milli. Bros (feat. Wu-Tang Clan), joten he lienevät sopineet riitansa taas. 

RZA:n kirjoittama Wu-Tang -opaskirja The Wu-Tang Manual julkaistiin vuonna 2005.
Opaskirja sisältää jokaisen jäsenen biografian, listan heidän vaikutteista, RZA:n näkemyksiä musiikista ja selityksiä Wu-kappaleiden merkityksistä.

Vuonna 2005 julkaistiin myös joitakin Wu-Tang-levyjä:
U-Godin toinen julkaisu Mr. Xcitement, 
GZA:n yhdessä Cypress Hillin DJ Muggsin kanssa tekemä GrandMasters, 
"Think Differently Musicin" julkaisema Wu-Tang Meets Indie Culture, johon osallistui muun muassa RZA, GZA ja U-God, ja jolla nimensä mukaisesti Wu-Tangin jäsenet tekevät yhteiskappaleita erinäisten indie-hiphopia edustavien artistien kanssa. 
Vuoden 2005 maaliskuussa julkaistiin myös Ol' Dirty Bastardin postuumi Osirus -mixtape, joka sisälsi joitakin hänen ennenjulkaisemattomia kappaleitaan.

Helmikuussa 2006 Wu-Tang Clan kiersi Yhdysvaltojen itärannikkoa ODB:lle omistetulla kiertueella.

Maaliskuussa 2006 Ghostface Killah julkaisi Fishscale -levynsä, joka on menestynyt sekä arvosteluissa että kaupallisesti.http://www.metacritic.com/music/artists/ghostface/fishscale

Elokuussa 2006 julkaistiin Method Manin 4:21... The Day After -albumi ja Masta Killan toinen soolojulkaisu, Made In Brooklyn.

Heinäkuussa 2006 Inspectah Deck julkaisi virallisen mixtapensa The Resident Patient, jolle odotetaan jatkoa studioalbumin muodossa.

Marraskuussa 2006 julkaistiin postuumisti Ol' Dirty Bastardin Roc-A-Fella albumi A Son Unique.

Yhtyeen viides studioalbumi 8 Diagrams julkaistiin joulukuussa 2007.

Wu-Tang Clanin vaikutus

Wu-Tang Clanilla on ollut suunnaton vaikutus hiphop-maailmaan, heidän ollessa suurin hiphop-kollektiivi (ainakin kun laskee koko Wu-Famin mukaan), monet heidän jälkeensä tulleet ryhmittyvät, kuten Dipset, ovat ottaneet mallia heidän rakenteestaan ja toiminnastaan.

Wu-Tang Clan oli ensimmäisten yhtyeiden ja artistien joukossa perustamassa omaa vaateketjua (Wu-Wear); siirto, josta sittemmin on tullut hiphop-supertähden tunnusmerkki, kun artistit kuten Busta Rhymes, Puff Daddy ja Jay-Z ovat aloittaneet omat vaatemerkkinsä Wu-Tangin esimerkkiä seuraten.

Raekwonin Only Built 4 Cuban Linx... auttoi (yhdessä räppäreiden kuten Kool G Rapin) kanssa synnyttämään 90-luvun puolivälin suosittua mafia-teemaista rap-musiikkia, jota teki muun muassa Nas, Mobb Deep, The Notorious B.I.G. ja Jay-Z. Notorious B.I.G. itse asiassa viittaakin Wu-Tangin kuuntelemiseen levyllään Ready to Die, jota pidetään hiphop-klassikkolevynä. Albumin ainoana vierailevana räppärinä on Method Man.

Muiden muassa Kanye West on sanonut RZA:n innovatiivisten tuottamistekniikoiden vaikuttaneen suoraan omaan musiikkiinsa.

Diskografia
Studioalbumit
1993: Enter the Wu-Tang (36 Chambers) - Platinaa
1997: Wu-Tang Forever - 4x Platinaa
2000: The W - Platinaa
2001: Iron Flag - Kultaa
2007: 8 Diagrams - US 200 000 kappaletta
2014: A Better Tomorrow2015: Once Upon a Time in Shaolin2017: The Saga ContinuesKokoelmat
1998: Wu-Tang Killa Bees: The Swarm 
1999: Wu-Chronicles1999: The RZA Hits2001: Wu-Chronicles, Chapter 22002: Wu-Tang Killa Beez: The Sting2004: Disciples of the 36 Chambers: Chapter 1 (Live)
2004: Legend of the Wu-Tang Clan: Greatest Hits2005: Wu-Tang Meets the Indie Culture2007: Mathematics Presents Wu-Tang Clan & Friends Unreleased2007: Wu-Tang Clan's Greatest Hits2007: Wu-Box: Cream of the Clan2007: Return of the Swarm2007: Return of the Swarm, Vol. 42007: Wu XM Radio2007: Lost Anthology2008: Return of the Swarm, Vol. 52008: Soundtracks from the Shaolin Temple2008: Wu: The Story of the Wu-Tang Clan2008: Killa Bees Attack2009: Wu-Tang Chamber Music2009: Wu-Tang Meet the Indie Culture, Vol. 22011: Legendary WeaponsSinglet
1993: Protect Ya Neck / Method Man1994: C.R.E.A.M. (Cash Rules Everything Around Me) / Da Mystery Of Chessboxin1994: Can It Be All So Simple / Wu-Tang Clan Ain't Nuthing Ta F' Wit1997: Triumph (mukana Cappadonna)1997: It's Yourz2000: Protect Ya Neck (The Jump Off)2000: Gravel Pit / Careful (Click, Click)2001: I Can't Go To Sleep (mukana Isaac Hayes)2002: Uzi (Pinky Ring) / Ya'll Been Warned2002: Rules / In The Hood2002: Back In The Game2007: The Heart Gently Weeps2007: Take It Back2013: Family Reunion2014: Keep Watch2014: Ron O'Neal''

Lähteet

Aiheesta muualla

Official Wu-Tang Site
Guide to the Wu-Tang's Slang 
Official Sony Music site 
Wu Wear Europe

Seulonnan keskeiset artikkelit